Кулиев Эльдар Къайсын и къуэр
И ныбжьыр илъэс 66-м иту 2017 гъэм щIышылэм и 14-м лIащ кинорежиссёр цIэрыIуэ, сценарист, прозаик Кулиев Эльдар Къайсын и къуэр.
Кулиев Эльдар 1951 гъэм дыгъэгъазэм и 31-м Къыргъыз ССР-м хыхьэ Фрунзе къалэм (иджы Бишкекщ) Къэбэрдей-Балъкъэрым и цIыхубэ усакIуэ Кулиев Къайсынрэ и щхьэгъусэ Дахкильговэ Маккэрэ я унагъуэм къыщалъхуащ.
1968 гъэм Налшык и курыт школ №2-м и 10-нэ классыр къиухащ. А илъэс дыдэм Кинематографием и союзпсо къэрал институту Москва щыIэм и режиссёр факультетым щIэтIысхьащ икIи Згуриди Александр и мастерскойм щеджащ. 1973 гъэм ВГИК-р къиухащ. «Сэлам зэрырахыж Iуплъэгъуэ» и диплом фильмыр Горькэм и цIэр зезыхьэ киностудием щытрахауэ щытащ. Кулиев Эльдар и сценариймкIэ 1987 гъэм Довженкэ и цIэр зезыхьэ киностудием щытрахащ серищ хъу «Мывэ уIэгъэхэр» телефильмыр.
Кинематографием къыщихьа ехъулIэныгъэхэм къадэкIуэу абы тхакIуэ акъылэфIэуи зыкъигъэлъэгъуащ. «Сэлам зэрырахыж Iуплъэгъуэ» и повестыр литераторхэми тхылъеджэхэми хуабжьу ягу ирихьауэ щытащ. Прозаик ныбжьыщIэхэм я тхыгъэхэр щызэхуахьэса «Сэлам узох, сымыцIыху!» тхылъым абы и рассказхэр ихуащ.
ЗэфIэкIышхуэ зиIэ гъэсэныгъэ дахэ зыхэлъ цIыхур фIыуэ ялъэгъуащ ар зи нэIуасэу щыта псоми. Абы и IэдакъэщIэкIхэм щIэщыгъуэу къаIуатэ дунейм щекIуэкI Iуэхухэр икIи ахэр псыхьащ щалъхуа щIыналъэм хуиIэ лъагъуныгъэмкIэ. Кулиев Эльдар езым и республикэм и щэнхабзэм зегъэужьыным хэлъхьэныгъэ хуищIащ.
Уз хьэлъэм абы Iэмал иритакъым и зэфIэкIым и гъунапкъэ псори къызэIуихыну, арщхьэкIэ и фэеплъ нэхур цIыхухэм ягу илъынущ.
КъБР-м ЩэнхабзэмкIэ и министерствэ,
КъБР-м и ТхакIуэхэм я зэгухьэныгъэ,
Шэджэмрайоным и администрацэ.
